
Sinopsis

— Tanyalah bagaimana anda dapat memenangi satu jam dalam masa —

.

Mary O'Connor sebenarnya mempunyai permasalahan yang lebih besar daripada kenyataan jam tangannya yang berhenti pada jam 3:57 petang. Apabila dia membawa jam tangannya ke pembuat jam tangan yang baik hati, dia menyedari bahawa dia telah mendapat hadiah yang istimewa, satu peluang untuk kembali satu jam dalam hidupnya. Tetapi Takdir mempunyai peraturan yang tegas tentang seseorang yang kembali ke masa lalu, termasuk amaran yang menyatakan bahawa seseorang tidak akan dapat mencipta paradoks masa. Bolehkah Mary berdamai dengan kesilapan yang dia paling sesali di dunia ini?

.

“Suatu kisah singkat yang memilukan bertemakan mitos Norse. Waktu adalah suatu anugerah, dan kadang-kadang, sebuah kesempatan terakhir…”—Dale Amidei, penulis

.

"Sebuah kisah yang sangat mengharukan dan dramatik…jika kita memiliki peluang untuk mengubah masa silam kita, adakah kita mampu melakukannya?" —Ulasan pembaca

.

"Mendapatkan peluang untuk memperbaiki hal yang paling anda sesali adalah suatu kesempatan yang sangat jarang didapati!” —Ulasan pembaca

.

Bagaimana jika anda dapat mengulanginya sekali lagi?

oleh

Anna Erishkigal

.

Bahasa Malaysia

.

Diterjemahkan oleh Muhammad Saad

Hak cipta 2012, 2017 oleh Anna Erishkigal

Hak cipta terpelihara




Dedikasi

Aku mendedikasikan buku ini kepada Pakcik Hubert, seorang lelaki yang baik hati yang mengabdikan hidupnya untuk memelihara hal-hal yang kecil namun penuh makna. Kami yakin bahawa syurga akan lebih aman dengan kamu di sana.

Jam tangan berhenti pada 3:57 petang pada hari Rabu, Januari 29. Ia adalah hari biasa, penuh dengan kebimbangan sama ada aku akan sempat pergi ke perpustakaan di seberang sungai untuk menyelesaikan kertas peperiksaan. Tidak ada perasaan kehilangan atau ketakutan yang luar biasa, kerana aku telah hidup dengan dua emosi tersebut sepanjang hidupku, hanya perasaan seakan-akan aku kehabisan waktu. Aku pasti telah melihat jam tangan itu dua puluh kali lagi sebelum aku menyedari bahawa jam dinding telah bergerak ke masa depan, tetapi jam tangan di pergelangan tanganku tetap terhenti pada 3:57 petang.

Aku menatap keluar tingkap ketika bas melintasi kilang-kilang tekstil yang berada pada Boardinghouse Park seperti kubu bata merah raksasa. Sebuah paviliun hijau pemburu berdiri terbengkalai dengan berselimutkan salji, ais halus berkilauan dalam kisi seperti air mata malaikat. Josh telah membawa aku ke sana sekali untuk mendengar sebuah konsert yang percuma, ketika masih cukup hangat untuk duduk di luar. Aku menggenggam tanganku ke dadaku dan memaksa diriku untuk melihat keluar tingkap yang bertentangan, berpura-pura melihat ke arah lain supaya lelaki tua Vietnam yang berkedut yang duduk di seberang lorong tidak akan berfikir aku sedang menatapnya.

Bas itu membelok di hujung sudut, melepasi rumah tiga tingkat tumpangan yang kelihatan tidak jauh dari tempat di sebuah bandar raya yang kini terdiri daripada kedai-kedai dan ruang pejabat. Semasa Revolusi Perindustrian, seluruh generasi wanita telah meninggalkan ladang mereka untuk bekerja di kilang-kilang tekstil sama seperti anak-anak muda hari ini meninggalkan bandar kecil mereka untuk menghadiri universiti yang meliputi sungai-sungai. Kemudian, seperti sekarang, terdapat pekerjaan yang akan diadakan di bangunan bata raksasa yang berjajar sepanjang terusan-terusan, hanya sejak kebelakangan ini kilang-kilang menghasilkan lekapan dan lekapan berteknologi tinggi: pekerjaan teknologi, sains dan kejuruteraan.

Aku merenung jam tanganku, mengingatkan diriku bahawa keputusanku adalah satu keputusan yang bijak. Aku telah datang ke bandar ini untuk mempastikan kehidupan yang lebih baik, untuk melarikan diri dari penderitaan ibuku yang telah berkahwin muda dan terlalu banyak anak. Aku seorang pelajar cemerlang. Aku hanya berumur dua puluh dua tahun. Aku telah merancang masa depanku dengan sempurna. Namun mengapa, oh mengapa, terasa sangat sakit untuk menjadi betul?

Bas itu menurunkan aku di bangunan Woolworth walaupun tidak ada kedai serbaneka di sini selama empat tahun aku menghadiri University of Massachusetts-Lowell. Jalan-jalan itu penuh dengan para pemandu yang panas baran yang ingin pulang ke rumah untuk berkumpul bersama keluarga mereka. Bas itu meneruskan perjalanan, meninggalkan aku berdiri di sebuah tebing salji di pusat bandar yang sudah mula ditutup menjelang malam. Sinaran matahari yang kian pudar bersinar pada jam hijau besar yang berada di atas tiang verdigris, jarum-jarum hitamnya menunjukkan pukul 3.45 petang. Oh tidak, hanya tinggal dua belas minit sahaja lagi! Yang lalu sudah pun berlalu. Aku membelakangkannya and terus bergegas, memusing jam tanganku sambil memasang jaketku hingga ke leherku. 

Garam batu diluncurkan di bawah kasutku semasa aku berjalan di Central Street, hampir mendarat di bahagian belakangku apabila lorong jalan kaki menyeberangi Lower Pawtucket Canal. Satu batalion ais yang terapung-apung mengalir di bawah jambatan, menjadikan salji separuh cair di atasnya membentuk kilauan ais hitam yang menakutkan. Aku pegang pagar yang baru dicat dan berasa syukur kerana bandar itu telah menyelesaikan jambatan baru sebelum musim sejuk datang, jika tidak, aku terpaksa berjalan beberapa kilometer lebih jauh. Dalam sebuah bandar yang dipenuhi dengan jalan-jalan sehala, dua sungai dan rangkaian terusan, semua jarak bukan diukur sebagaimana burung gagak terbang, tetapi sejauh mana anda perlu berjalan untuk melintasi jambatan terdekat.

Aku melintasi lima blok bandar perniagaan kecil untuk pergi ke alamat yang ditandakan sebagai destinasiku di dalam telefon bimbitku. Aku telah ditegur lebih dari satu kali, tetapi aku tetap menundukkan kepalaku, khuatir hubungan mata akan membawa kepada keganasan. Bangunan batu bata empat tingkat dengan bumbung Mansard melengkung dengan anggun di sudut Central Street dan Middlesex dalam arka yang lembut dan feminin. Aku mengambil kotak putih kecil dari dompetku dan membaca surat-surat emas yang tertulis 'Martyn Jewellers' dalam skrip yang penuh dengan hiasan. Inilah tempatnya. Di sini. Josh telah membeli jam tangan ini untukku di sini.

Seperti kebanyakan kedai di Taman Sejarah Negara Lowell, bangunan itu telah dipulihkan ke zaman keagungan Victorian, dengan tingkap kaca plat sederhana yang dikelilingi oleh trim kayu hitam yang tebal. Pada salah satu tetingkap itu, ada papan besar yang menyatakan 'Jualan Persaraan.' Di bawahnya pula, ada satu papan kecil yang tertulis 'jam tangan yang dibaik pulih'

Aku menolak untuk membuka pintu dan terkejut apabila lonceng-lonceng berbunyi menyambut kedatanganku. Ia kelihatan seperti kedai itu pernah menjadi lobi tingkat atas, dengan peti kaca persegi di sepanjang dinding luar.

Tiga peti kelihatan kosong, tetapi dua daripadanya telah diatur dengan kemas untuk menjadikannya kelihatan seperti jumlah perhiasan yang banyak daripada yang sebenarnya.

Seorang lelaki berambut putih yang tinggi bersandar di kaunter, mendengar dengan penuh perhatian kepada seorang wanita yang lalu melambai tangannya. Kelihatan dari rambutnya yang hitam lurus dan aksennya yang tebal, dia adalah orang Asia Tenggara, mungkin Kemboja, atau mungkin Vietnam. Pembuat jam tangan itu memakai monocle kecil yang dipasang pada kaca matanya dan mengintip melaluinya sebuah benda yang seolah-olah begitu menarik perhatian wanita itu.

Aku melirik jam tanganku, tetapi sejak enam minggu yang lalu, jarum jam tangan emas yang halus tetap terhenti pada pukul 3:57 petang. Pembuat jam itu memberi isyarat dengan tangannya untuk menunjukkan bahawa dia akan membantuku sebaik sahaja dia selesai dengan pelanggannya tadi. Aku memberinya senyuman, senyuman terpaksa, memberi isyarat aku akan menunggu. Dia kelihatan berkedut dan kurus, memakai kemeja putih dan tali leher, mungkin dalam usia tujuh puluhan, atau mungkin lapan puluhan? Tidak. Laki-laki itu pasti berusia sembilan puluh. Dia kelihatan sangat sopan dan beradab, dan setelah beberapa minit, aku hanya berhenti berusaha meneka umurnya.

Aku bersandar pada kes kaca kosong dan memandang sekeliling bilik, tertanya-tanya jika ada apa-apa di sini yang aku mampu beli. Tidak. Setiap sen aku telah tabung untuk pendidikan kolejku, kerana itu adalah pelan pelarianku dan aku tidak mempunyai wang untuk barangan tidak berfaedah seperti emas. Aku putarkan rantai jam tanganku yang rosak, jam tangan Bulovaku yang mungkin lebih mahal daripada barang-barang kemas yang pernah aku miliki. Rak paparan menghiasi dinding dengan jam tangan yang lain, tetapi inventori kelihatan jarang, kerana jam tangan adalah hadiah yang biasa dibagikan, dan dengan diskaun 50%, jam tangan adalah barang yang laku dijual.

Berapakah harga yang dibayar oleh Josh untuk jam tanganku?

Ia tidak penting. Ia tidak akan mengubah apa yang aku buat pada masa itu. Apa yang penting adalah untuk membetulkannya sekarang, kerana aku tidak tahan untuk meninggalkannya terhenti pada pukul 3:57 petang.

Suara wanita Kemboja semakin kuat, tetapi dia tidak marah. Sekiranya aksennya tidak begitu tebal, aku mungkin akan tercuri dengar, tetapi patutkah aku sibuk tentang urusan orang lain? Aku bersandar pada kes itu dan terkejut apabila aku sedari yang mungkin menjatuhkan sesuatu. Aku terkejut mendapati tiga penutup kaca di atas kaunter yang aku fikir kosong. Di hadapan kaca-kaca itu, ada sebuah pelekat yang ditulis dengan jelas di dalam tulisan kursif feminin:

— Tangalah bagaimana anda dapat memenangi satu jam dalam masa. —

Di dalam setiap penutup kaca ada sebuah jam tangan yang indah, lebih mewah dan berhias daripada apa yang pernahku lihat. Yang pertama adalah jam tangan perak, atau mungkin ia adalah platinum, dengan paparan LCD yang menunjukkan masa dan tarikh, zon masa dan saat, serta garisan bujur dan lintang bumi. Ia digantung pada platform langsing kecil seperti cara seseorang memaparkan boneka porselin. Aku sukar  membaca nama pengeluar yang dicetak dalam skrip kuno, hampir tidak boleh dibaca. Skuld. Aku tidak pernah mendengarnya. Mungkin ia dari Jepun?

Jam yang kedua tidak begitu berbeza dari jam tanganku, dengan rantai emas dan perak, dan warna ketiga yang mungkin tembaga. Ia mempunyai jarum-jarum lama dan kekunci-kekunci yang kecil, seperti jam tangan pertama

